กทม. เตรียมพร้อมดูแลความปลอดภัย พร้อมส่งมอบความสุขวิถีไทย จัดสวดมนต์ข้ามปีและทำบุญวันขึ้นปีใหม่
กทม. เตรียมพร้อมดูแลความปลอดภัย พร้อมส่งมอบความสุขวิถีไทย จัดสวดมนต์ข้ามปีและทำบุญวันขึ้นปีใหม่พล.ต.อ.อัศวิน ขวัญเมือง ผู้ว่าราชการกรุงเทพมหานคร ประชุมคณะผู้บริหารกรุงเทพมหานคร ครั้งที่ 23/2562 ณ ศาลาว่าการกรุงเทพมหานคร เขตดินแดง โดยในที่ประชุมได้รายงานถึงการเตรียมแผนปฏิบัติการป้องกันและลดอุบัติเหตุทางถนนช่วงเทศกาลปีใหม่ 2563 ของกรุงเทพมหานคร ระหว่างวันที่ 27 ธ.ค. 62 – 2 ม.ค. 63 ซึ่งกรุงเทพมหานครได้ดำเนินการ 6 มาตรการหลัก ได้แก่ มาตรการการลดปัจจัยเสี่ยงด้านคน ด้านถนนและสภาพแวดล้อม ด้านยานพาหนะ สภาพแวดล้อม ความปลอดภัยทางน้ำ รวมถึงดูแลความปลอดภัยให้นักท่องเที่ยว และ 1 มาตรการเสริม คือ มาตรการบริหารจัดการ โดยจะตั้งศูนย์ป้องกันและลดอุบัติเหตุทางถนนช่วงเทศกาลปีใหม่ พ.ศ. 2563 ซึ่งมีเจ้าหน้าที่หน่วยงานต่างๆ ที่เกี่ยวข้อง อาทิ สำนักการจราจรและขนส่ง สำนักป้องกันและบรรเทาสาธารณภัย สำนักการแพทย์ บูรณาการความร่วมมือเตรียมความพร้อมด้านต่างๆ เพื่ออำนวยความสะดวก ช่วยเหลือ ดูแลประชาชนตลอด 24 ชั่วโมง อีกทั้งจัดกำลังเจ้าหน้าที่ประจำจุดบริการประชาชน จำนวน 11 จุด ในบริเวณถนนเข้า – ออกเมือง และสถานีขนส่งผู้โดยสารนอกจากนี้ มีการจัดกิจกรรมสวดมนต์ข้ามปี ประจำปี 2563 ระหว่างวันที่ 31 ธ.ค.62 – 1 ม.ค. 63 ณ ลานคนเมือง ศาลาว่าการกรุงเทพมหานคร (เสาชิงช้า) เพื่อส่งมอบความสุขแบบวิถีไทย และเป็นการเริ่มต้นปีใหม่ด้วยความเป็นสิริมงคลแก่ประชาชน ทั้งนี้กระทรวงวัฒนธรรม ยังได้จัดกิจกรรมสวดมนต์ข้ามปี เพื่อถวายพระราชกุศลและเสริมสิริมงคลตามวัดต่างๆ ในพื้นที่กรุงเทพมหานคร รวมถึงจัดกิจกรรมไหว้พระ 10 วัด สืบสิริสวัสดิ์ 10 รัชกาล ซึ่งบริการฟรีด้วยรถปรับอากาศ ขสมก. อีกด้วย